**RAPORT PRIVIND SITUAŢIA HIDROMETEOROLOGICĂ**

**ŞI A CALITĂŢII MEDIULUI**

**în intervalul 08.08.2019, ora 08.00 – 09.08.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.08.2019, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Crasna, Barcău, Bârzava, Moraviţa, Caraş, Nera, Cerna, Jiu, Vedea, Argeş, Ialomiţa, cursul Prutului, bazinul inferior al Oltului şi râurile din Dobrogea, unde au fost relativ staţionare.

Creşteri izolate de niveluri şi debite s-au înregistrat pe unele râuri mici din centrul şi din sudul ţării, ca urmare a precipitaţiilor căzute în interval.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Iza, Tur, Târnava Mare, Jiu (exceptând râul Motru), Olteţ, Ialomița, Buzău, Moldova, bazinul superior al Oltului, unii afluenţi ai Argeşului inferior, cursul superior al Putnei, cursul mijlociu și inferior al Mureşului, cursul inferior al Begăi şi mai mici (sub 30% din normalele lunare) pe unii afluenți ai Bârladului, pe Sitna, Jijia şi unii afluenţi ai Siretului.

În interval au fost emise **4 ATENȚIONĂRI HIDROLOGICE** pentru fenomene imediate

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Bârzava, Moraviţa, Caraş, Nera, Cerna, Jiu, Vedea, Argeş, Ialomiţa, cursul Prutului, bazinul inferior al Oltului şi râurile din Dobrogea, unde vor fi relativ staţionare.

Sunt posibile scurgeri pe versanţi, torenţi şi pâraie, viituri rapide pe unele râuri mici, cu posibile efecte de inundaţii locale şi creşteri de debite şi niveluri, pe unele râuri din zonele de deal și de munte, ca urmare a precipitaţiilor, sub formă de aversă prognozate.

**DUNĂRE**

**Debitul la intrarea în ţară (secţiunea Baziaş) în intervalul 08.08 – 09.08.2019 a fost staţionar, având valoarea de 3400 m3/s**, sub media multianuală a lunii august (4300 m3/s).

În aval de Porţile de Fier debitele au fost în scădere pe sectorul Gruia – Bechet și în creștere pe sectorul Corabia – Tulcea.

**Debitul la intrarea în ţară (secţiunea Baziaş) va fi în scădere (3300 m3/s).**

În aval de Porţile de Fier, debitele vor fi în scădere pe sectorul Gruia - Zimnicea şi în creştere pe sectorul Giurgiu – Tulcea.

**2.** **Situaţia meteorologică în intervalul 08.08.2019, ora 09.00 –09.08.2019, ora 06.00**

**Administraţia Naţională de Meteorologie** (A.N.M.) a emis în data de 08.08.2019, la ora 10:00, **INFORMAREA METEOROLOGICĂ Nr. 76**, conform căreia:

,,*În cursul zilelor de joi, vineri, sâmbătă și duminică valul de căldură se va extinde, iar în orele amiezilor disconfortul termic va fi ridicat și indicele temperatură-umezeală (ITU) va atinge sau va depăși ușor pragul critic de 80 de unităţi, în regiunile din jumătatea de sud a țării și pe arii mai restrânse în restul teritoriului.*

*Temperaturile maxime se vor situa frecvent între 32 și 34 de grade, mai ridicate, spre 35...37 de grade, joi (8 august) local în sudul și estul țării, vineri și sâmbătă (9 și 10 august) pe arii restrânse în sud, iar duminică (11 august) în toate zonele de câmpie și podiș.*

*În intervalul menționat, temperaturile minime nocturne se vor situa, local, în jurul a 20 de grade, mai ales în Câmpia Română, pe litoral și în Dealurile de Vest.”*

Această **INFORMARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către ***toate*** Comitetele Judeţene pentru Situaţii de Urgenţă.

**ÎN ŢARĂ**

Vremea a fost călduroasă în cea mai mare parte a țării, local caniculară în regiunile sud-vestice, sudice și estice. Disconfortul termic a fost ridicat, iar indicele temperatură-umezeală (ITU) a atins sau a depășit pragul critic de 80 de unități în cea mai mare parte a Banatului, Olteniei, Munteniei, Moldovei și izolat în Transilvania și în Dobrogea. Cerul a fost variabil, dar au fost și perioade cu înnorări temporar accentuate, ziua în nordul, centrul și nord-estul teritoriului, iar noaptea în vest și în centru. Au căzut averse și s-au semnalat frecvente descărcări electrice, local în Transilvania, în Moldova și pe arii restrânse în Banat, în Crișana și nordul Olteniei. Aversele au avut și caracter torențial, izolat cantitățile de apă au depășit 15...20 l/mp, iar din datele înregistrate până la finalizarea prezentului raport s-au acumulat până la 35 l/mp la stația hidrologică Acumulare Sârca, județul Iași. Vântul a suflat slab și moderat, cu intensificări de scurtă durată, îndeosebi asociate averselor, în centrul și estul țării, iar în zona localităților Târgu Secuiesc (jud. Covasna), Târnăveni (județul Mureș), Iași (județul Iași), Negrești (județul Vaslui) a luat aspect de vijelie. Izolat în județul Iași, din informații externe, a căzut grindină. Temperaturile maxime s-au situat între 24 de grade la Sulina și 38 de grade la Bechet, Caracal, Zimnicea și Clafat. La ora 06 se înregistrau valori termice cuprinse între 13 grade la Miercurea Ciuc și 25 de grade la Moldova Nouă.

***Observaţie****: de ieri, de la ora 06, au fost în vigoare 52 de mesaje pentru fenomene meteorologice periculoase imediate, după cum urmează:*

*-18 emise de SRPV Bacău - 6 avertizări cod portocaliu și 12 atenționări cod galben;*

*-17 emise de SRPV Sibiu - 4 avertizări cod portocaliu și 12 atenționări cod galben;*

*-7 atenționări cod galben emise de SRPV Timișoara;*

*-6 atenționări cod galben emise de SRPV Cluj;*

*-2 atenționări cod galben emise de SRPV Craiova;*

*-2 avertizări cod portocaliu emise de CNPM București pentru SRPV Sibiu.*

**LA BUCUREŞTI**

Vremea a fost caniculară, disconfortul termic ridicat, iar după-amiaza indicele de confort termic temperatură-umezeală (ITU) a depășit pragul critic de 80 de unități. Temperatura maximă a fost de 36 de grade la toate stațiile meteorologice. Cerul a fost mai mult senin, iar vântul a suflat în general slab. La ora 06 se înregistrau 17 grade la Băneasa și 19 grade în Afumați și Filaret.

**3. Prognoza meteorologică în intervalul 09.08.2019, ora 09.00 –10.08.2019, ora 09.00**

**ÎN ŢARĂ**

Valorile termice se vor situa peste cele normale la această dată și vor determina un disconfort termic ridicat, îndeosebi în regiunile sudice și sud-estice, unde indicele temperatură-umezeală (ITU) va atinge sau va depăși pragul critic de 80 de unități, iar pe arii restrânse va fi caniculă. Temperaturile maxime vor fi cuprinse între 26 de grade în estul Trasnilvaniei și nordul Moldovei și 37 de grade în Lunca Dunării, iar cele minime între 11 și 22 de grade, cu cele mai ridicate valori pe litoral. Cerul va fi variabil, dar  vor fi și perioade cu înnorări accentuate, averse, descărcări electrice și intensificări de scurtă durată ale vântului șii vijelii, în centrul, în estul țării, în zonele de deal și de munte și doar izolat în restul teritoriului. Punctiform cantitățile de apă vor depăși 20...25 l/mp și va cădea grindină.

**LA BUCUREŞTI**

Vremea va fi călduroasă, cu disconfort termic ridicat în orele amiezii când indicele temperatură-umezeală (ITU) va depăși ușor pragul critic de 80 de unități. Temperatura maximă va fi de 34...35 de grade, iar cea minimă se va situa în jurul valorii de 20 de grade. Cerul va fi variabil, cu înnorări temporare după-amiaza și seara, când va crește probabilitatea pentru averse, descărcări electrice și intensificări de scurtă durată ale vântului.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 08.08.2019, la ora 16:30, unui incendiu de vegetaţie uscată, în zona localităţii Uzlina, comuna Murighiol, judeţul Tulcea. Incendiul a fost stins de opt cetăţeni, în aceeaşi zi, la ora 16:50. A fost afectată o suprafață de 150 mp şi au ars 4 ambarcaţiuni dezafectate. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**